정조 10년 · 목
疏略曰。向者納言除旨。適在試役隔宵之際。章呈出肅。仍詣試院矣。及宣傳官之摘奸也。臣與憲長。不之離次。迎接以送而畢竟薄勘。止於恩遞。今此除命。又下訟愆之中。陳啓是急。私義未暇願。敢以草草一語。仰請處分焉。噫。近年治逆。失之太寬。豈有如今番之稽忽疏漏者乎。分等之敎。雖出鎭安。按獄之地。不宜承順。昨日處分。雖已略示警責。揆以獄體。不可遞免而止。伏願亟允三司之請。至若德夏孥籍之典。在所不已。載質等更加嚴訊。在法固然。宋迪中之還發配所。大有乖於究獄情。亦願一依臺請。日食元朝。從古所罕。殿下愓然警懼。臨門博詢。對越修省之意。至矣盡矣。臣適有拘忌。未敢進身。抱玆耿結。今以膚淺之見。略效一日之責。其一曰。修實德以享天心。外示恐懼之容。內無修省之實。天怒不可回矣。無災之時。常若有警。則轉災而爲祥矣。惟殿下懋哉。二曰。勤聖學以立治功。殿下聖質天縱。睿學日章。滿廷臣僚。無足以當聖心而備顧問。則凌駕一世。低視群下。理勢固然。而不恥下問。夫子有訓。取人爲善。大舜攸行。伏願有而若無。克祛自聖之病焉。三曰。愼辭令以貽燕謨。啓迪沖嗣。在於躬先。成就允德。罔不在初。伏願行一政做一事。務盡其寬平公正之道。發一令出一辭。毋或爲嚴急督迫之歸。以爲垂裕後昆。迓續休命之道。四曰。謹節宣以盡榮衛。殿下錙銖不漏。神用多費於萬幾。煩簡咸總。聖念過軫於百務。設官分職法意有在。則何殿下。勞瘁聖躬。乃至於此乎。伏願怡神養心。備盡保嗇之方。五曰。恢聽納以來讜言。臺風日壞。媕婀成習。少涉忌諱。群咻衆排。駸駸然作一無言世界。莫非群下之罪。而亦惟在於殿下。惟殿下念哉。六曰。嚴懲討以答天譴。近年凶逆。罔非王章之所不貸。而或私恩反勝。或鎭安太過。駭機至發於交通。凶疏闖出於嘗試。沮遏大計之凶。臥死牖下。潛圖國眽之逆。徑斃獄中。以至通天地亘古今所未有之劇逆大憝出。而徑施跪斬之典。未行适雲之例。一室之內。復生凶賊。況於昨夏令甲之後。諉以犯禁。莫效臣死之義。擧國緘口古今天下。實有如許刑政乎。昨春諸賊。元惡窩主。只伏知情之法。他餘凶孼。未施孥籍之典。巨魁傍伺。而中批便同於疏滯。逆種久囚。而輕典遽至於島配。甘爲賊黨之嚆矢。傳襲劇逆之口氣。嚴訊得情。在法當然。而一朞保放。終乃安置。旣發之啓。反下停撤之敎。伏願前後臺啓。傡賜允兪。以答天譴。七曰。右文治以祛浮華。近來新進。或有詞華未贍。見識未周。故特抄年少名官。設講製之規。作成之方。豈不休哉。第騈儷聲韻。有乖眞知實踐。風雲月露。無益經世安民。惟講義論策。高出等輩。則施賞而激勸之。其餘勿賜魁第。以盡懋實之政。八曰。勵廉恥以敦風敎。名係朝籍者。率多奴顏而婢膝。身赴科場者。擧皆鑽穴而攀。梯恬靜自守。則目之以無用怪物。夤緣倖占。則稱之以多能好漢。苞苴大行。貪墨成風。甚至出宰之人。執鞭而歸。則人皆嗤笑曰。夫夫也。無才能也。世道至此。寧欲無言。其所挽回。專係銓地。難進易退之士則援擢之。貪鄙無恥之類則擯斥焉。則污俗庶變。九曰。擇知擧以正士趨。早呈之風出自躁竸。一人之作。或二人分段而寫之。一編之構。或數人分節而製焉。爲考官者。欲得實才。取早之外。無他道。矯革之策。惟在晩取。故前秋大比。三五申令。而儒士輩忙急構置。混同呈納。巧拙相蒙。遺珠之歎。無如昨年矣。莫如另擇主試。稍寬考試之限。第定取舍。試以今番會試言之。內而陞合。外而都會。一榜之內。半以上劃付一所。半以下許赴二所者。明有年前定式。而或因擧子之顏私。或爲泮吏之囊橐。兩所之間。惟意去來。臣謂嚴飭館所。該吏則繩以當律。申明舊法可也。十曰。用人才以責成效。淸官美職。盡歸有門閥之人。殘邑敗局。太半爲屈賢能之窠。昨天官而今地部。朝司寇而暮司馬。雖有周召之賢。管葛之才。其何能成就實績也。今之武弁。卽不過儀狀娬媚。便捷伶俐而止。曷嘗有桓桓如虎。赳赳作城。曉達兵流。雄勇有稱者乎。至若守宰之數遷。尤爲痼弊。除非各別擇擬。則未準朔守令。切勿遷轉。十一曰。立紀綱以正風俗。朝著之上。等級不明。閭井之間。名分甚紊。以賤凌貴。居下犯上。首尾交接。都賈一事。禁令不啻申嚴。而富商大賈。皆有勢力。尙不撤罷。甚至氷丁都賈。憲臣嚴禁之請。果出便民之意。凡都賈之類。嚴飭京兆。使之一一革罷。亦令廟堂。淬勵綱維振刷法紀焉。十二曰。節財用以恤經費。騎省二軍色。十年前朔下木錢之數。不過爲七千七百兩零。今則一朔所下。多至八千四百兩。禁旅春秋 陵幸。服色新備之需。定給一次布木。而今則一年兩下。騎曹如此。地部可知。歲入有限。朔費無漸。幾何而不爲無財之國耶。伏願務盡節儉。以爲裕財之本焉。十三曰。禁奢侈以抑浮文。第宅宏麗。鞍馬輝煌。此豈眞殷富贍足而然耶。誠以班行之間。眼餙繿縷。則若將浼焉。燕集之際。肴核簡率。則深爲赧然。出債辦備。以供玩好。出宰之後。爲宿債圖報。爲他日衣食。除非犯用公貸。則剝割軍民。民安得不困乎。伏願嚴立科條。自近習奴始。婢俾革侈風。十四曰。廣儲蓄以嚴分留。各邑加分。逐歲增加。監色逋欠。無邑不然。試以嶺南言之。嶺底一二大州。穀簿最多處。欠縮鉅萬。粒粒辛苦。皆入於奸鄕猾吏。軍國之需。大半是一張虛文。嶺南如此。他道可知。臣謂備堂或御史。分遣諸路。反閱虛實。十五曰。嚴考績以無瘝曠。腴地牧宰。輒置上考。殘邑守監。非中則下。請加嚴飭。期有實效。守宰者鎭日坐衙。聽斷民訟然後。下情無至壅閼。簿牒無至稽滯。近日外邑守宰。或受由或因公幹上來。許久瘝曠。民受其害。亦願另飭各道道臣。上京守令。計其程途。使之趁期還官焉。十六曰。折官房以申科禁。向時各宮。不由地部。勒奪民物。稱以折受。曾因臺臣建白。揭板於各道監營。近來各宮。猶復如前。稱以某邑。不納稅錢。廣加伺候。官吏之上京者。押去拘囚。推剝狼藉。故該邑吏屬上來者。潛身匿影。惴惴畏約。此而不禁。則徒法而已。十七曰。抑武弁以防驕蹇。近來武弁。驕橫忒甚。而宣傳官別軍職。卽其尤甚者。去冬 景慕宮動駕時。侍從騎郞食代。出坐於騎省依幕。則一宣傳。口銜長竹。偃臥不起。人言藉甚。至入罰直。文武異等。姑置勿論。忠厚相敬。其義安在。昨年一軍職之爲關西防禦使者。或問何日辭朝。則以未及下直於幾死臺諫爲答云。此輩叨被恩渥。其所謹愼。當倍他人。而驕蹇放恣。一至於此。臣謂分付該廳。各捧現告。當該兩武弁。亟施罷削之典。另飭駭該曹。嚴加董察。以爲懲畏之道。十八曰。簽良丁以實軍額。近來詐僞百出。家計少爲富實。則投托於校院。儀貌稍出頭角。則入屬於軍校。 陵軍免役。自有定式。而諉以保人。閑遊者。指不勝摟。校院守直。各有定額。而稱以老弱。遊食者。十居其九。另飭八路。一竝推刷。充定軍保。十九曰。修武備以責實政。無角之方。猶可說也。不羽之箭。何處用之。臣意則無論三年六年之窠。各邑牧倅。得滿瓜限。則使之一新軍器。卽遣繡衣點閱。著爲令式。二十曰。習操鍊以備陰雨。近來饑饉荐臻。因循廢却。將不知兵。兵不習將。臣謂另飭各道兵水營。如非頉稟之歲。則依令甲組練。以爲軍兵團束之地。臣於年前待罪梁山。梁之大渚柳島。在江海之間。平陸如盤。殆過四十餘里。一邑之田結民戶。强半在此。癸卯巨浸。成一赤地。臣論報巡營。巡營狀請廟堂。劃給累萬口煙丁。完築六十里大堰。歲再大熟。民賴以活。如非歲加修築。必將如前泛濫。再昨年入臺之時。伏承稟處之批。此非創築之事。不煩他邑。請以該面之民。歲加添修。不過循例行會。而陳疏三載。尙未覆啓。前功可惜。請令廟堂。郞爲知委。以慰遠民顒祝之望。批以。爾能應旨進言。其目至於二十條。言多切實。極用嘉乃。其中今番監試會試時。陞庠公都會初試之分所弄奸事。令本館嚴査草記。依所請施行。未準朔守令勿遷事。近來都政。雖非營下邑。每多徑遷之弊。另加嚴飭。毋敢犯科。都賈事。民弊可勝言哉。亦依所請。令廟堂嚴飭。二軍色用度事。比前濫用之故。令判堂査考草記。期於釐正。嶺南數邑穀簿事。聞甚駭然。何必差送備堂御史然後査出。令廟堂嚴飭道伯。使之俾卽據實狀聞。守令受由事。爾言甚是。依此定式。犯者隨現科罪。宮房事。眞有是也。烏在其揭板定制之意。亦令廟堂。嚴飭內需司。知委諸宮房。毋敢更犯。當該宣傳官別軍職事。亦甚駭然。不可不嚴處。以懲他驕蹇之習。傡依所請律名。卽令政院。問名捧傳旨。戎裝事。令廟堂指一稟處。習操事。依施。梁山掘浦事。亦今廟堂草記稟處。爾之辭職事。向聞回奏之言。初云坐於圍外。又云立於庭中。旋以爲。監臺則未得見之。果有伊日處分。聞爾言。事實太爽誤。當該宣傳官朴廣源。爲先汰去。爾其勿辭。從速察職。